ནང་བསྟན་དུ་གཞན་གྱི་ཚེ་སྲོག་འཕྲོག་པ་ནི་རང་ཉིད་ཚེ་ཐག་ཐུང་དུ་འགྲོ་བའི་རྒྱུ་རྐྱེན་དང་།གཞན་གྱི་ཚེ་སྲོག་སྐྱོབ་པ་ནི་རང་གི་ཚེ་ཐག་རིང་དུ་གཏོང་བའི་ཐབས་མཆོག་ཡིན་པར་བསྟན་ཡོད་དེ།བདེན་པ་པོའི་ལེའུལས།རྒྱལ་པོ་ཁྱོད་ནི་སྲོག་གཅོད་མ་མཛད་ཅིག།སྐྱེ་བོ་ཀུན་ལ་སྲོག་ནི་རབ་ཏུ་འཕངས།།དེ་བས་ཡུན་རིང་ཚེ་སྲུང་སུ་འདོད་པས།།ཡིད་ཀྱི་དགུ་ལའང་སྲོག་གཅོད་མི་བསམ་མོ།།ཞེས་གསུངས།མདོ་འདིའི་དོན་ནི།རྒྱལ་པོ་ཁྱེད་ཀྱིས་རྒྱལ་སྲིད་སྐྱོང་སྐབས་སྲོག་ཁྲིམས་གཅོད་པའི་མཛད་པ་གཏན་ནས་གནང་མི་རུང་སྟེ།སྐྱེ་བོ་ཀུན་ལ་རང་རང་གི་ཚེ་སྲོག་ནི་ཆེས་སྙིང་དུ་སྡུག་ཤོས་དང་དམར་ཐང་ཆེ་ཤོས་ཡིན་པས་སོ།།དེས་ན་ཡུན་རིང་མི་འཆི་བའི་ཕྱིར་དུ་རང་རང་གི་ཚེ་བསྲུང་བ་དང་ཚེ་བསྲིང་པར་འདོད་པ་སུ་ཞིག་ཡོད་ན།སེམས་ཅན་གཞན་སྲོག་གཅོད་འདོད་ཀྱི་བློ་ངན་ཡིད་ཀྱི་དགུ་ལ་མི་སྐྱེ་བར་བྱེད་པ་ནི།རང་གི་ཚེ་ཐག་རིང་དུ་བསྲིང་བའི་ཐབས་མཆོག་ཡིན་ཞེས་པའོ།།